Il-FIFA tikteb għall-evakwazzjoni ta' emerġenza ta' players nisa mill-Afghanistan Il-FIFA kitbet lil numru ta' gvernijiet biex jitolbu l-evakwazzjoni ta' emerġenza ta' players nisa mill-Afghanistan. Jingħad li l-players qed jibżgħu li jitilfu ħajjithom wara t-teħid mit-Taliban tal-kapitali Afgana Kabul. L-organizzazzjoni tal-players Fifpro qed titlob ukoll għall-għajnuna. Din qalet li qed taħdem mal-gvernijiet biex tistabbilixxi pjan ta' evakwazzjoni, u żiedet: "L-ambizzjoni hi li ġġib kemm jista' jkun nies f'sigurtà." Il-FIFA qalet li s-sitwazzjoni fl-Afghanistan "tibqa' instabbli u inkwetanti ħafna". Aktar kmieni din il-ġimgħa, l-ex captain tat-team nazzjonali tan-nisa tal-Afghanistan Khalida Popal talbet lill-korpi sportivi biex "jgħinu biex il-plejers tagħna jkunu sikuri" għax qed tibża' għal dawk li tħallew taħt ir-regola tat-Taliban. Ħafna mill-players tal-futbol nisa tal-pajjiż inħbew f'postijiet siguri. "Ma stajtx norqod, kont qed nibki u nħossni bla saħħa," qalet Popal, li kienet kruċjali fil-formazzjoni tal-ewwel team tal-football tan-nisa fl-Afghanistan fl-2007. Matul ir-regola preċedenti tagħhom xi 20 sena ilu, it-Taliban waqqfu lill-bniet milli jirċievu kwalunkwe forma ta' edukazzjoni. In-nisa ma setgħux jitilqu minn djarhom mingħajr qarib raġel, ma tħallewx jaħdmu u ġew sfurzati jilbsu l-burka li tkopri kollox. Dawk li sfidawhom ġeneralment irċevew kastigi u swat. Haley Carter, ex assistant coach tat-team nazzjonali tan-nisa Afgan, hija fost dawk li kienet f'kuntatt ma' numru ta' players moħbija. "Jekk xi ħadd jiskopri li huma qed jitkellmu ma' xi ħadd minn barra l-pajjiż, ħajjithom tkun f'aktar periklu," qalet Carter. Il-veteran tal-Marines tal-Istati Uniti qalet li kienet irċeviet messaġġ minn player waħda li qalet: "Huma se joqtluna. Ma jridux li l-bniet jilagħbu l-football u aħna ninsabu f'riskju." Carter avżat lill-players moħbija biex "jibqgħu intelliġenti, jibqgħu sikuri u jkunu paċenzjużi", hekk kif ingħaqdet ma' Popal f'talba lill-korpi sportivi biex jgħinu jipproteġu lil dawk l-iktar f'riskju. Kelliem għall-FIFA qal fi stqarrija: "Aħna nibqgħu f'kuntatt mal-Federazzjoni tal-Football tal-Afghanistan, u partijiet interessati oħra, u nibqgħu nirċievu aġġornamenti minn players fil-pajjiż."